b'\n_START_ARTICLE_\nDenethor II\n_START_PARAGRAPH_\nDenethor eli Denethor II Ecthelionin poika on fantasiaromaanissa Taru sormusten herrasta esitelty kuvitteellinen henkil\xc3\xb6, jonka loi englantilainen kirjailija J. R. R. Tolkien. Kirjassa h\xc3\xa4n on Gondorin valtakunnan hallitseva k\xc3\xa4skynhaltija, joka on viisas ja vahvatahtoinen, mutta h\xc3\xa4n kuitenkin muuttuu ep\xc3\xa4toivoiseksi ja lopulta menett\xc3\xa4\xc3\xa4 j\xc3\xa4rkens\xc3\xa4.\n_START_SECTION_\nElokuvissa\n_START_PARAGRAPH_\nDenethorin \xc3\xa4\xc3\xa4nin\xc3\xa4yttelij\xc3\xa4 oli yhdysvaltalainen William Conrad vuoden 1980 piirroselokuvassa Kuninkaan paluu ja englantilainen Peter Vaughan BBC:n tuottamassa radiokuunnelmassa._NEWLINE_Uusiseelantilaisen elokuvaohjaaja Peter Jacksonin Taru sormusten herrasta -elokuvatrilogiassa Denethorin n\xc3\xa4yttelij\xc3\xa4 oli australialainen John Noble. Denethor esiteltiin Kahden tornin pidennetyn DVD-painoksen uudessa kohtauksessa, mutta laajemmalle yleis\xc3\xb6lle hahmo esiintyi kuitenkin vain elokuvassa Kuninkaan paluu. Jacksonin elokuvassa Denethor ei suostu kutsumaan Rohanin armeijoita Minas Tirithin puolustuksen avuksi, joten Pippin salaa sytytt\xc3\xa4\xc3\xa4 Gondorin kokot, jotta Rohan saisi viestin siirt\xc3\xa4\xc3\xa4 sotajoukkonsa Gondoriin. Sauronin armeijat miehitt\xc3\xa4v\xc3\xa4t Osgiliathin ja Denethorin l\xc3\xa4hett\xc3\xa4\xc3\xa4 Faramirin johdolla ritarinsa valtamaan kaupungin, mutta kaikki miehet kaatuvat \xc3\xb6rkkien nuoliin, poikkeuksena Faramir. Kun Denethor luulee poikansa menehtyneen haavoihinsa ja n\xc3\xa4kee Mordorin armeijan Minas Tirithin edustalla, h\xc3\xa4n menett\xc3\xa4\xc3\xa4 j\xc3\xa4rkens\xc3\xa4 ja k\xc3\xa4skee sotilaita hylk\xc3\xa4\xc3\xa4m\xc3\xa4\xc3\xa4n asemansa. Gandalf kuitenkin tainnuttaa h\xc3\xa4net sauvallansa ja siirtyy puolustuksen johtoon. Kirjasta poiketen Denethor on elokuvassa haluton organisoimaan Gondorin puolustusta jo ennen Pelennorin kenttien taistelua, ja h\xc3\xa4nen palant\xc3\xadrin k\xc3\xa4ytt\xc3\xb6ns\xc3\xa4 ei ilmene katsojalle. _NEWLINE_Jacksonin elokuvassa Beregondin hahmo on poistettu, joten h\xc3\xa4n ei ole Pippinin ja Gandalfin kanssa pelastamassa Faramiria. Denethor sytytt\xc3\xa4\xc3\xa4 rovionsa, mutta Pippin pelastaa tajuttoman Faramirin kuolemalta ja yritt\xc3\xa4\xc3\xa4 sammuttaa liekit. K\xc3\xa4skynhaltija yritt\xc3\xa4\xc3\xa4 tappaa nuoren hobitin, mutta Gandalfin ratsu Hallavaharja potkaisee h\xc3\xa4net rovion liekkeihin. Roviolla Denethor n\xc3\xa4kee Faramirin avaamassa silm\xc3\xa4ns\xc3\xa4 ja ymm\xc3\xa4rt\xc3\xa4\xc3\xa4, ett\xc3\xa4 h\xc3\xa4nen poikansa on elossa. H\xc3\xa4n kuitenkin leimahtaa liekkeihin ja juoksee huutaen pois hautaholveista, mink\xc3\xa4 j\xc3\xa4lkeen sy\xc3\xb6ksyy alas Minas Tirithin reunanteelta pudoten alas satojen metrien korkeudesta. Kuninkaan paluun pidennetyn DVD-painoksen kommenttiraidalla Jackson tunnustaa virheen Denethorin kuolemassa, koska Tolkien mainitsee hautaholvien sijainneen Minas Tirithin viidennell\xc3\xa4 kerroksella ja kuitenkin Denethor sy\xc3\xb6ksyy alas seitsem\xc3\xa4nnelt\xc3\xa4 kerrokselta.'